《九思》
两汉·王逸

逢尤
悲兮愁，哀兮忧！
天生我兮当闇时，被诼谮兮虚获尤。
心烦憒兮意无聊，严载驾兮出戏游。
周八极兮历九州，求轩辕兮索重华。
世既卓兮远眇眇，握佩玖兮中路躇。
羡咎繇兮建典谟，懿风后兮受瑞图。
愍余命兮遭六极，委玉质兮於泥涂。
遽傽遑兮驱林泽，步屏营兮行丘阿。
车軏折兮马虺颓，惷怅立兮涕滂沱。
思丁文兮圣明哲，哀平差兮迷谬愚。
吕傅举兮殷周兴，忌嚭专兮郢吴虚。
仰长叹兮气噎结，悒殟绝兮咶复苏。
虎兕争兮於廷中，豺狼斗兮我之隅。
云雾会兮日冥晦，飘风起兮扬尘埃。
走鬯罔兮乍东西，欲窜伏兮其焉如？
念灵闺兮隩重深，原竭节兮隔无由。
望旧邦兮路逶随，忧心悄兮志勤劬。
魂茕茕兮不遑寐，目眽眽兮寤终朝。

怨上
令尹兮謷謷，群司兮譨譨。
哀哉兮淈淈，上下兮同流。
菽藟兮蔓衍，芳虈兮挫枯。
硃紫兮杂乱，曾莫兮别诸。
倚此兮岩穴，永思兮窈悠。
嗟怀兮眩惑，用志兮不昭。
将丧兮玉斗，遗失兮钮枢。
我心兮煎熬，惟是兮用忧。
进恶兮九旬，复顾兮彭务。
拟斯兮二踪，未知兮所投。
谣吟兮中野，上察兮璇玑。
大火兮西睨，摄提兮运低。
雷霆兮硠磕，雹霰兮霏霏。
奔电兮光晃，凉风兮怆悽。
鸟兽兮惊骇，相从兮宿栖。
鸳鸯兮噰噰，狐狸兮徾徾。
哀吾兮介特，独处兮罔依。
蝼蛄兮鸣东，蟊蠽兮号西。
蛓缘兮我裳，蠋入兮我怀。
虫豸兮夹余，惆怅兮自悲。
伫立兮忉怛，心结縎兮折摧。

疾世
周徘徊兮汉渚，求水神兮灵女。
嗟此国兮无良，媒女诎兮謰謱。
鴳雀列兮譁讙，鸲鹆鸣兮聒余。
抱昭华兮宝璋，欲衒鬻兮莫取。
言旋迈兮北徂，叫我友兮配耦。
日阴曀兮未光，阒睄窕兮靡睹。
纷载驱兮高驰，将谘询兮皇羲。
遵河皋兮周流，路变易兮时乖。
濿沧海兮东游，沐盥浴兮天池。
访太昊兮道要，云靡贵兮仁义。
志欣乐兮反征，就周文兮邠歧。
秉玉英兮结誓，日欲暮兮心悲。
惟天禄兮不再，背我信兮自违。
逾陇堆兮渡漠，过桂车兮合黎。
赴昆山兮馽騄，从邛遨兮栖迟。
吮玉液兮止渴，齧芝华兮疗饥。
居嵺廓兮尠畴，远梁昌兮几迷。
望江汉兮濩渃，心紧絭兮伤怀。
时昢昢兮且旦，尘莫莫兮未晞。
忧不暇兮寝食，吒增叹兮如雷。

悯上
哀世兮睩睩，諓諓兮嗌喔。
众多兮阿媚，骪靡兮成俗。
贪枉兮党比，贞良兮茕独。
鹄窜兮枳棘，鹈集兮帷幄。
罽蕠兮青葱，槁本兮萎落。
睹斯兮伪惑，心为兮隔错。
逡巡兮圃薮，率彼兮畛陌。
川谷兮渊渊，山阜兮峉峉。
丛林兮崟崟，株榛兮岳岳。
霜雪兮漼溰，冰冻兮洛泽。
东西兮南北，罔所兮归薄。
庇廕兮枯树，匍匐兮岩石。
蜷跼兮寒局数，独处兮志不申。
年齿尽兮命迫促，魁垒挤摧兮常困辱。
含忧强老兮愁无乐，须发苎悴兮顠鬓白。
思灵泽兮一膏沐，怀兰英兮把琼若，
待天明兮立踯躅。
云蒙蒙兮电鯈烁，孤雌惊兮鸣呴呴。
思怫郁兮肝切剥，忿悁悒兮孰诉告。

遭厄
悼屈子兮遭厄，沉王躬兮湘汨。
何楚国兮难化，迄于今兮不易。
士莫志兮羔裘，竞佞谀兮谗阋。
指正义兮为曲，訿玉璧兮为石。
殦雕游兮华屋，鵔鸃栖兮柴蔟。
起奋迅兮奔走，违群小兮謑訽。
载青云兮上昇，適昭明兮所处。
蹑天衢兮长驱，踵九阳兮戏荡。
越云汉兮南济，秣余马兮河鼓。
云霓纷兮晻翳，参辰回兮颠倒。
逢流星兮问路，顾我指兮从左。
俓娵觜兮直驰，御者迷兮失轨。
遂踢达兮邪造，与日月兮殊道。
志阏绝兮安如，哀所求兮不耦。
攀天阶兮下视，见鄢郢兮旧宇。
意逍遥兮欲归，众秽盛兮沓沓。
思哽饐兮诘诎，涕流澜兮如雨。

悼乱
嗟嗟兮悲夫，殽乱兮纷挐。
茅丝兮同综，冠屦兮共絇。
督万兮侍宴，周邵兮负刍。
白龙兮见射，灵龟兮执拘。
仲尼兮困厄，邹衍兮幽囚。
伊余兮念兹，奔遁兮隐居。
将升兮高山，上有兮猴猿。
欲入兮深谷，下有兮虺蛇。
左见兮鸣鵙，右睹兮呼枭。
惶悸兮失气，踊跃兮距跳。
便旋兮中原，仰天兮增叹。
菅蒯兮楙莽，雚苇兮仟眠。
鹿蹊兮躖躖，貒貉兮蟫蟫。
鹯鹞兮轩轩，鹑鹌兮甄甄。
哀我兮寡独，靡有兮齐伦。
意欲兮沉吟，迫日兮黄昏。
玄鹤兮高飞，曾逝兮青冥。
鶬鶊兮喈喈，山鹊兮嚶嚶。
鸿鸬兮振翅，归雁兮于征。
吾志兮觉悟，怀我兮圣京。
垂屣兮将起，跓俟兮硕明。

伤时
惟昊天兮昭灵，阳气发兮清明。
风習習兮和暖，百草萌兮华荣。
堇荼茂兮扶疏，蘅芷彫兮莹嫇。
愍贞良兮遇害，将夭折兮碎糜。
时混混兮浇饡，哀当世兮莫知。
览往昔兮俊彦，亦诎辱兮系纍。
管束缚兮桎梏，百贸易兮传卖。
遭桓缪兮识举，才德用兮列施。
且从容兮自慰，玩琴书兮游戏。
迫中国兮迮陿，吾欲之兮九夷。
超五岭兮嵯峨，观浮石兮崔嵬。
陟丹山兮炎野，屯余车兮黄支。
就祝融兮稽疑，嘉己行兮无为。
乃回朅兮北逝，遇神孈兮宴娭。
欲静居兮自娱，心愁慼兮不能。
放余辔兮策驷，忽飙腾兮浮云。
蹠飞杭兮越海，从安期兮蓬莱。
缘天梯兮北上，登太一兮玉台。
使素女兮鼓簧，乘戈和兮讴谣。
声噭誂兮清和，音晏衍兮要婬。
咸欣欣兮酣乐，余眷眷兮独悲。
顾章华兮太息，志恋恋兮依依。

哀岁
旻天兮清凉，玄气兮高朗。
北风兮潦洌，草木兮苍唐。
蛜蚗兮噍噍，蝍蛆兮穰穰。
岁忽忽兮惟暮，余感时兮悽怆。
伤俗兮泥浊，矇蔽兮不章。
宝彼兮沙砾，捐此兮夜光。
椒瑛兮湟汙，葈耳兮充房。
摄衣兮缓带，操我兮墨阳。
昇车兮命仆，将驰兮四荒。
下堂兮见虿，出门兮触螽。
巷有兮蚰蜓，邑多兮螳螂。
睹斯兮嫉贼，心为兮切伤。
俛念兮子胥，仰怜兮比干。
投剑兮脱冕，龙屈兮蜿蟤。
潜藏兮山泽，匍匐兮丛攒。
窥见兮溪涧，流水兮沄沄。
鼋鼍兮欣欣，鱣鲇兮延延。
群行兮上下，骈罗兮列陈。
自恨兮无友，特处兮茕茕。
冬夜兮陶陶，雨雪兮冥冥。
神光兮颎颎，鬼火兮荧荧。
修德兮困控，愁不聊兮遑生。
忧纡兮郁郁，恶所兮写情。

守志
陟玉峦兮逍遥，览高冈兮峣峣。
桂树列兮纷敷，吐紫华兮布条。
实孔鸾兮所居，今其集兮惟鸮。
乌鹊惊兮哑哑，余顾盼兮怊怊。
彼日月兮闇昧，障覆天兮祲氛。
伊我后兮不聪，焉陈诚兮效忠。
摅羽翮兮超俗，游陶遨兮养神。
乘六蛟兮蜿蝉，遂驰骋兮升云。
扬彗光兮为旗，秉电策兮为鞭。
朝晨发兮鄢郢，食时至兮增泉。
绕曲阿兮北次，造我车兮南端。
谒玄黄兮纳贽，崇忠贞兮弥坚。
历九宫兮遍观，睹秘藏兮宝珍。
就传说兮骑龙，与织女兮合婚。
举天罼兮掩邪，彀天弧兮射奸。
随真人兮翱翔，食元气兮长存。
望太微兮穆穆，睨三阶兮炳分。
相辅政兮成化，建烈业兮垂勋。
目瞥瞥兮西没，道遐回兮阻叹。
志稸积兮未通，怅敞罔兮自怜。
乱曰：
天庭明兮云霓藏，三光朗兮镜万方。
斥蜥蜴兮进龟龙，策谋从兮翼机衡。
配稷契兮恢唐功，嗟英俊兮未为双。

作者简介：王逸，东汉著名文学家，《楚辞章句》作者。字叔师，南郡宜城（今湖北襄阳宜城）人。安帝时为校书郎，顺帝时官侍中。官至豫州刺史，豫章太守。参加编修《东观汉纪》，尤擅长文学，所著赋、诔、书、论及杂文21篇，又做《汉诗》123篇，后人将其整理成集，名为《王逸集》，多已亡佚，唯有《楚辞章句》一种完整地流传下来了。所作《楚辞章句》，是《楚辞》最早的完整注本，颇为后世学者所重视。